Aaj Express Special- गाँव के बहरी अलंग में रहे वालन के त विकास लउकबे ना कइल…मुसे खाके बीतेला जिनगी..
aajexpress.com के पीछीलका अंक के आपन माटी में रउआ सभे पढनीं जा की कइसे आपन बिआ आउर आपन जनावर गाँव से गायब होत जात बाड़न स। ऐकरा जगह प हाइब्रिड नसल के बिआ आउर जनावर जगह बनवले जात बा। ई बड़ चिंता के बात बा ……अब आगे पढ़ीं की आजादी के 70 बरीस के बादो मुसहर, डोम आउर नेटुआ लोग के दासा ना बदलल…..उ खाली राजनीति के इंधने बनल, बिकास त लउकबे ना कइल ।
खदेरूआ के बाबू आजादी के बारे में का जानेलन ? जब ले होस समहरलन तब ले आज तक खेत में मुस के बिली में पानी डाल के मूसे पकड़े में उनकर पूरा जिनगी बीत गईल। अब त आंखों काम ना करे। आउर खइला बिना देह के हाडे हाड़ लउकत बा। अपने गाँव के घुरहुआ त जइसे जनम लेते बाबू के मुस पकड़े के काम में ट्रेंड हो गइल बा। कतहु मुस लउकेला उ गब से ध लेवेला। बाक़ी अब त उ 12 बरिस के हो गइल ।
ओकर बाबू अपने संघतिया के लईकी से ओकर बिआह क देले बाड़न। अब आराम ई हो गइल बा कि उ दुनो मेहर भतार खेत में अहार ढूंढेला लोग। घुरहुआ के मेहरारू चिमकिया जवन खेत कटा गईल बा आउर गिरहस्त लोग आपन अनाज लेके घोरानी में चल गईल बा लोग, ओहि खेत के चिमकिया सुखाइल रहर के डाटी के झाड़ू बनाके बहारे ले। अनाज त ऊपर से ना लउकेला बाकी खेत बहारला प कुछ त अनाज निकलिये जाला। अहीसही बहारत बहारत दिन भर में पसेरी दु पसेरी अनाज भेटा जा ला।
एह बीच में घुरहुओ मुस के बिली में नहरी से पानी लिया लिया डालके दू चार गो मुस पकड़ लेला। घुरहुआ खुस रहे के तरीकों ढूंढ लेले बा। कबो कबो उ टोला के मलिकारन से बासी भात ले आवेला आउर ओहि भात के खूंटी में टांग के दारूओ चुआवेला। एकरा बाद घुरहुआ त चिमकिया संघे बइठ के दम भ मुस भात खाला अउर ऊपर से भात के दारू पीअला के बाद त दुनिआ में कुछो ना रह जाला।
अइसन नइखे की ई खाली घुरहुआ आ चिमकिये के कहानी बा। गाँव के बहरी अलंग के सब अभागन के जिनगी अइसही जइसे तइसे बीतत बा।
देस आजाद भईला के आज 70 साल बादो एहनी के पाता नइखे की ओहनी के जिनगी में का बदलल। हां येह बीच बिकास के नाम प बोटर कार्ड जरूर बनल।
घुरहुआ जइसन लइकन के त बोटर कार्ड के एगो लाभ ई लउकेला की जब चुनाव आवेला ओहनी के मउज रहेला। नेता जवन की खूब उजर उजर कपड़ा पहिन के आवेलन स पिये के खूब पाउच दे जालन स। कबो कबो त खाये पिये के खातिर सौ पच्चास गो रूपयो हाथ में पकड़ा जालन स।
अब दिक्कत इहे बा कि उजरका कपडा वाला आदमी सब ढेर ढेर दिन प आवेलन से। फायदा के नाम प त रउआ सब देखते बानी जा। एह सच्चाई से कोई मुँह ना फेर सकेला की गाँव के बहरी अलंग में नहर, रोड के किनारे रहे वाला गरीब जवनन के आजो डोम, मुसहर, नेटुआ के नाम या जाति से पहचानल जाला। ओहनी के जिनगी में आजो कुछ जादा नइखे बदलल। अब जेकरा आंख होई उ देख सकेला।
गान्हीबाद , समाजवाद आउर लालसलाम के नारन से मुस भात खाये वालन के जिनिगी में का बदलल ? एकर जबाब देवे वाला आज कोई नइखे। आज के राजनीति से नेतन के कुल खानदान के त भला होत बा, बाकी गरीबन के का भला होत बा ? आखिर येह सवाल के जबाब केकरा भीरी बा ?
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva